Document ID: 32014R0408

PROVEDBENA UREDBA KOMISIJE (EU) br. 408/2014
оd 23. travnja 2014.
o odobrenju sintetskog amorfnog silicijevog dioksida kao postojeće aktivne tvari za uporabu u biocidnim proizvodima za vrstu proizvoda 18
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na tržište i uporabi biocidnih proizvoda (1), a posebno njezin članak 89. stavak 1. treći podstavak,
budući da:
(1)
Uredbom Komisije (EZ) br. 1451/2007 (2) utvrđen je popis aktivnih tvari koje treba ocijeniti radi njihova mogućeg uvrštenja u priloge I., I.A ili I.B Direktivi 98/8/EZ Europskog parlamenta i Vijeća (3). Na tom se popisu nalazi i silicijev dioksid.
(2)
Silicijev dioksid ocijenjen je u skladu s člankom 11. stavkom 2. Direktive 98/8/EZ za uporabu u vrsti proizvoda 18, insekticidi, akaricidi i proizvodi za suzbijanje drugih člankonožaca, kako je utvrđeno u Prilogu V. toj Direktivi, što odgovara vrsti proizvoda 18 kako je utvrđeno u Prilogu V. Uredbi (EU) br. 528/2012.
(3)
Podaci podneseni u svrhu ocjenjivanja omogućili su donošenje zaključaka samo za određeni oblik silicijevog dioksida, točnije sintetskog amorfnog silicijevog dioksida opisanog kao silika dobivena mokrim postupkom, CAS br. 112926-00-8. Na temelju ocjene nisu se mogli donijeti zaključci ni za koju drugu tvar koja je u skladu s definicijom silicijevog dioksida CAS 7631-86-9 u prethodno navedenom popisu aktivnih tvari iz Uredbe (EZ) br. 1451/2007. Stoga odobrenjem treba obuhvatiti samo sintetski amorfni silicijev dioksid.
(4)
Francuska je imenovana državom članicom izvjestiteljicom te je 16. travnja 2009. u skladu s člankom 14. stavcima 4. i 6. Uredbe (EZ) br. 1451/2007 podnijela Komisiji izvješće nadležnog tijela zajedno s preporukom.
(5)
Izvješće nadležnog tijela pregledale su države članice i Komisija. U skladu s člankom 15. stavkom 4. Uredbe (EZ) br. 1451/2007 nalazi te revizije uvršteni su 13. ožujka 2014. u izvješće o ocjeni pregledano u okviru Stalnog odbora za biocidne proizvode.
(6)
U skladu s tim izvješćem o ocjeni može se očekivati da će biocidni proizvodi koji se upotrebljavaju u vrsti proizvoda 18 i sadržavaju amorfni silicijev dioksid ispuniti zahtjeve utvrđene u članku 5. Direktive 98/8/EZ, pod uvjetom da se zadovolje određene specifikacije i uvjeti koji se odnose na njegovu uporabu.
(7)
Stoga je primjereno odobriti sintetski amorfni silicijev dioksid za uporabu u biocidnim proizvodima za vrstu proizvoda 18 podložno zadovoljenju tih specifikacija i uvjeta.
(8)
Budući da je sintetski amorfni silicijev dioksid nanomaterijal, odobrenjem treba obuhvatiti te nanomaterijale, u skladu s člankom 4. stavkom 4. Uredbe (EU) br. 528/2012, pod uvjetom da se zadovolje određene specifikacije i uvjeti koji se odnose na njihovu uporabu.
(9)
Prije odobrenja aktivne tvari potrebno je zainteresiranim stranama omogućiti primjereno razdoblje za donošenje pripremnih mjera potrebnih za ispunjenje novih zahtjeva.
(10)
Mjere predviđene ovom Uredbom u skladu su s mišljenjem Stalnog odbora za biocidne proizvode,
DONIJELA JE OVU UREDBU:
Članak 1.
Sintetski amorfni silicijev dioksid odobrava se kao aktivna tvar za uporabu u biocidnim proizvodima za vrstu proizvoda 18, podložno specifikacijama i uvjetima iz Priloga.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. travnja 2014.

Labels: 3
1
6